Driejarige sterf in fratsongeluk | Maroela Media
'n Driejarige dogtertjie van Durbanville in die Wes-Kaap is oorlede nadat sy met haar fietsie geval het.
Nina de Villiers is Sondag in die Mediclinic Durbanville oorlede. Eldie Marais, haar ouma, het gesê Nina en haar tweelingsussie, Nikola, het Sondag in hul ouerhuis op 'n plaas buite Durbanville op hul fietsies gery.
Die fietsies het sywieletjies aan en volgens Marais laat die dogtertjies se ouers, Natasha (32) en Nikie (40), hulle juis toe om in die huis te ry, aangesien hulle nie op die klippies buite kan ry nie.
Nikie en Natasha. Foto: Facebook
Volgens Marais blyk dit dat Nina haar fietsie se handvatsels omgedraai en toe geval het. Sy het vermoedelik op die rem se hefboom geval en dit het 'n gaatjie in haar hart gedruk.
Die tweeling se ouer sussie het gesien wat gebeur het en hulp ontbied. Natasha het onmiddellik met Nina hospitaal toe gejaag waar sy later oorlede is.
Natalie Hofmeyer, Natasha se suster, het gesê hulle is 'n baie hegte familie en dat die afsterwe van haar susterskind ondraaglike pyn veroorsaak. "As jy nog nie 'n kind of geliefde verloor het nie, kan jy nie die wanhoop, verwoesting en hartseer wat dit bring verstaan nie."
Dr. Willem Smit. Foto: Facebook
Dr. Willem Smit, die pediater wat deel van die span medici was wat Nina se lewe probeer red het, het 'n roerende boodskap op Facebook geplaas waarin hy vertel van Sondag se tragiese gebeure. "Vandag [Sondag] was een van daardie dae wat in jou brein ingegraveer word en 'n letsel vir die res van jou lewe agterlaat."
Smit het gesê soms is alle menslike pogings net nie goed genoeg nie. "En dan kom die deel wat jy vir die ouers moet sê ons het ons bes probeer maar dat dit nie suksesvol was nie.
"Om in 'n ma en pa se oë te kyk terwyl jou oë reeds met trane gevul is en jy moet vir hulle vertel dat hulle kind nie meer hier is nie en nooit weer gaan wees nie. En ter wille van die familie moet jy jouself staande hou terwyl jou eie hart breek omdat jy gesien het hoe 'n driejarige dogtertjie voor jou sterf."
'n Skarefinansieringsblad is intussen begin om die familie te ondersteun. Klik hier om die blad te besoek.
Dit is vreeslik hartseer! Mag die Here julle gesin toevou in sy arms en julle troos in die tyd.
Sjoe die trane loop. Ek sit myself in daai ouers se skoene. Here vertroos hulle asb. Rus in vrede pragtige engeltjie.
Dit is hartverskeurend. Ek het nie woorde nie.
Mag julle kalmte en troos ontvang van ons Hemelse Vader.
O my genugtig
Nou dit weer as n ouma skeur my hart uitmekaar ek wil jammer se maar dit is nie genoeg nie want dit is so verby
Mamma en Pappa en as die oumas en oupas en famielies ek is so jammer al wat ek vra is dat God jul styf vashou en vertroos